Document ID: 32012R0579
Publication Date: 2012-06-29

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 579/2012
tad-29 ta’ Ġunju 2012
li jemenda r-Regolament (KE) Nru 607/2009 li jistabbilixxi ċerti regoli dettaljati għall-implimentazzjoni tar-Regolament tal-Kunsill (KE) Nru 479/2008 fir-rigward tad-denominazzjonijiet tal-oriġini u l-indikazzjonijiet ġeografiċi protetti, termini tradizzjonali, it-tikkettar u l-preżentazzjoni ta’ ċerti prodotti fis-settur tal-inbid
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u b’mod partikolari l-ewwel subparagrafu tal-Artikolu 121, il-punt (m), flimkien mal-Artikolu 4 tiegħu,
Wara li kkunsidrat id-Direttiva 2000/13/KE tal-Parlament Ewropew u tal-Kunsill tal-20 ta’ Marzu 2000 fuq l-approssimazzjoni ta’ liġijiet tal-Istati Membri li għandhom x’jaqsmu mat-tikkettjar, preżentazzjoni u riklamar ta’ oġġetti tal-ikel (2), u b’mod partikolari t-tieni subparagrafu tal-Artikolu 6(3a)(a) tiegħu,
Billi:
(1)
L-ewwel subparagrafu tal-Artikolu 6(3a) tad-Direttiva 2000/13/KE jipprevedi l-obbligu li fuq it-tikketta tax-xorb li jkun fih aktar minn 1,2 % b’volum ta’ alkoħol, jiġi indikat kull ingredjent definit fil-paragrafu 4(a) tar-Regolament imsemmi u elenkat fl-Anness IIIa tad-Direttiva msemmija.
(2)
Id-deroga għal dan l-obbligu għall-inbejjed, skont l-Anness XIb tar-Regolament (KE) Nru 1234/2007, li jitqiegħdu fis-suq jew jiġu ttikkettati qabel it-30 ta’ Ġunju 2012 sakemm jispiċċaw l-istokkijiet, kif stipulata fid-Direttiva tal-Kummissjoni 2007/68/KE (3) u emendata mir-Regolament (UE) Nru 1266/2010 (4), mhux se tibqa’ tapplika mit-30 ta’ Ġunju 2012.
(3)
Huwa xieraq għalhekk li jiġu stabbiliti regoli ddettaljati għat-tikkettar ta’ dan ix-xorb, filwaqt li jiġu inklużi s-sustanzi elenkati fl-Anness IIIa tad-Direttiva 2000/13/KE użati meta jkun qed isir ix-xorb, meta l-preżenza tagħhom tkun tista’ tiġi identifikata fil-prodott finali, skont il-metodi ta’ analiżi msemmija fl-Artikolu 120g tar-Regolament (KE) Nru 1234/2007, u għalhekk, jekk dawn għandhomx jitqiesu bħala ingredjenti skont l-Artikolu 6(4)(a) tad-Direttiva 2000/13/KE.
(4)
F’kuntest multilingwistiku, it-tikkettar ta’ prodotti bl-użu ta’ piktogrammi jista’ jippermetti qari aħjar tal-informazzjoni li tingħata lill-konsumaturi u jagħti garanziji aħjar lill-konsumaturi. Għalhekk, l-operaturi għandhom jingħataw l-opportunità li jikkomplementaw it-termini bis-saħħa ta’ piktogrammi.
(5)
Ir-Regolament tal-Kummissjoni (KE) Nru 607/2009 (5) għandu għalhekk jiġi emendat skont dan.
(6)
Sabiex jiġi evitat li r-regoli l-ġodda jaffettwaw il-kummerċjalizzazzjoni tal-prodotti diġà ttikkettati, xieraq li jkun speċifikat li dawn japplikaw għal inbejjed prodotti totalment jew parzjalment minn għeneb li nqata’ fl-2012 jew aktar tard u li ġie ttikkettat wara t-30 ta’ Ġunju 2012.
(7)
Il-miżuri stipulati f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 607/2009 għandu jiġi emendat kif ġej:
1.
L-Artikolu 51 jinbidel b’dan li ġej:
“Artikolu 51
Applikazzjoni ta’ ċerti regoli orizzontali
1. Għall-finijiet tal-indikazzjoni tal-ingredjenti previsti fl-Artikolu 6(3a) tad-Direttiva 2000/13/KE, it-termini li jikkonċernaw is-sulfiti, il-ħalib u l-prodotti bbażati fuq il-ħalib u l-bajd u l-prodotti bbażati fuq il-bajd, u li għandhom jintużaw, huma dawk li jidhru fl-Anness X, il-Parti A.
2. Skont il-każ, it-termini msemmija fil-paragrafu 1 jistgħu jkunu akkumpanjati minn waħda mill-piktogrammi li jidhru fl-Anness X, il-Parti B.”
2.
L-Anness X jinbidel bit-test li jidher fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan japplika, fir-rigward tat-termini li jikkonċernaw il-ħalib u l-prodotti bbażati fuq il-ħalib u l-bajd u l-prodotti bbażati fuq il-bajd, imsemmija fl-Artikolu 51(1) tar-Regolament (KE) Nru 607/2009 kif emendat b’dan ir-Regolament, għall-inbejjed imsemmija fl-Anness XIb tar-Regolament (KE) Nru 1234/2007, magħmula totalment jew parzjalment minn għeneb li nqata’ fl-2012 jew aktar tard u li ġie ttikkettat wara t-30 ta’ Ġunju 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta’ Ġunju 2012.

Metadata:
Eurovoc Level 1 Categories: 100147
100157
100151
Eurovoc Level 2 Categories: 100257
100256
100254
100224
100255
100195
100196
Eurovoc Level 3 Categories: 138
2775
87
2763
5017
2736
2737
3946
All Eurovoc Categories: 1425
1565
2121
2212
2845
2847
4227
4713
6111
893